Xirivella millora els accessos al cementeri i el camí Sorlí-Pellicer
27 de juny de 2024

L'Ajuntament de Xirivella seguix amb el seu pla d'adequació dels camins rurals i durant els últims dies han començat els treballs de la segona fase, que inclou el camí del cementeri i el camí Sorlí-Pellicer. “A poc a poc, Xirivella està completant el seu mapa de camins rurals. La conservació i renovació d'aquestes vies millora el desenvolupament de l'horta i en este cas amb especial rellevància del camí al cementeri, a causa del seu alt nombre d'usuaris”, recorda el regidor d'Urbanisme, Guillermo Garrido, que sosté que “l'horta és patrimoni del nostre municipi i el nostre objectiu és fomentar l'ús d'estos camins rurals”.

Els treballs han començat ja en el camí de Sorlí-Pellicer, en la zona de darrere de la depuradora Quart-Benàger, un tram que es trobava especialment deteriorat. Es repararan els murs i talussos annexos als camins i a reasfaltar la calçada. En els pròxims dies també s'iniciaran els treballs en el camí d'accés al cementeri. S'actuarà des de la rotonda del poliesportiu Ramón Sáez fins a l'arribada al cementeri, aproximadament un quilòmetre de distància en el qual també es pavimentarà la calçada.

Les dos obres tenen un cost total de 110.342,32 euros i estan subvencionades per la Diputació de València. Estes obres són la continuació de la primera fase d'adequació de camins rurals que es va iniciar el mes de març amb la reparació diversos trams del camí de Faitanar.

Amb l'objectiu de promocionar estos camins, durant els últims mesos també s'han col·locat uns pals informatius en el camí dels Penyetes, el camí de la Rambleta i el camí vell de Picanya per a ressaltar de la importància de la conservació de l'horta, la seua biodiversitat i la nomenclatura dels camins. “Xirivella té uns recursos naturals en l'horta que hem de valorar com a element de millora en la qualitat de vida”, afirma Garrido. A part d'estos tres últims camins, també estan senyalitzat els de Faitanar, camí Fons, camí de Cantalobos, camí Durà i camí Pellicer.